HU Az Európai Unió Hivatalos Lapja L 63/87

A BIZOTTSÁG (EU) 2017/407 VÉGREHAJTÁSI RENDELETE

(2017. március 8.)

a jódszulfuron hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyása meghosszabbításáról, továbbá az 540/2011/EU bizottsági végrehajtási rendelet mellékletének módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 20. cikke (1) bekezdésére,

mivel:

(1) A jódszulfuron hatóanyagnak az 540/2011/EU bizottsági végrehajtási rendelet (2) mellékletének A. részében megállapított jóváhagyása 2017. október 31-én lejár.

(2) A 844/2012/EU bizottsági végrehajtási rendelet (3) 1. cikkének megfelelően az említett cikkben előírt határidőn belül kérelmet nyújtottak be a jódszulfuron hatóanyag jóváhagyásának meghosszabbítására.

(3) A kérelmező a 844/2012/EU rendelet 6. cikkének megfelelően előírt kiegészítő dossziékat benyújtotta. A referens tagállam a kérelmet hiánytalannak találta.

(4) A referens tagállam a társreferens tagállammal konzultálva elkészítette a jóváhagyás érvényességének meghosszabbítására benyújtott kérelmet értékelő jelentést, amelyet 2015. április 29-én benyújtott az Európai Élelmiszerbiztonsági Hatósághoz (a továbbiakban: Hatóság) és a Bizottsághoz.

(5) A Hatóság a hosszabbítási kérelmet értékelő jelentést észrevételezésre megküldte a kérelmezőnek és a tagállamoknak, majd a kapott észrevételeket továbbította a Bizottságnak. A Hatóság ezenkívül közzétette a kiegészítő összegző dossziét.

(6) A Hatóság 2016. április 6-án eljuttatta következtetéseit (4) a Bizottsághoz arról, hogy a jódszulfuron (figyelembe vett variáns: jódszulfuron-metil-nátrium) várhatóan megfelel-e az 1107/2009/EK rendelet 4. cikkében előírt jóváhagyási kritériumoknak. A Bizottság 2016. július 11-én ismertette a jódszulfuronra vonatkozó megújítási jelentés tervezetét a Növények, Állatok, Élelmiszerek és Takarmányok Állandó Bizottságával.

(7) Legalább egy, a hatóanyagot tartalmazó növényvédő szer egy vagy több reprezentatív felhasználása tekintetében megállapítást nyert, hogy az 1107/2009/EK rendelet 4. cikkében előírt jóváhagyási kritériumok teljesülnek. Ezért e jóváhagyási kritériumokat teljesítettnek kell tekinteni.

(8) Ezért helyénvaló meghosszabbítani a jódszulfuron jóváhagyását.

(9) A jódszulfuron jóváhagyásának meghosszabbítására vonatkozó kockázatértékelés korlátozott számú reprezentatív használaton alapul, amelyek azonban nem korlátozzák azon használatokat, amelyek tekintetében a jódszulfuront tartalmazó növényvédő szerek engedélyezhetők. Ezért nem indokolt fenntartani a gyomirtó szerként való felhasználásra történő korlátozást.

(10) Az 1107/2009/EK rendelet 14. cikke (1) bekezdésének a rendelet 6. cikkével összefüggésben értelmezett rendelkezései alapján, valamint a jelenlegi tudományos és műszaki ismeretek fényében azonban a jóváhagyás feltételeit bizonyos feltételekkel és korlátozásokkal ki kell egészíteni. Különösen indokolt további megerősítő információkat kérni.

(11) Az 1107/2009/EK rendelet 20. cikke (3) bekezdésének a 13. cikk (4) bekezdésével összefüggésben értelmezett rendelkezései értelmében az 540/2011/EU végrehajtási rendelet mellékletét ennek megfelelően módosítani kell.

(12) Az (EU) 2016/950 bizottsági végrehajtási rendelet (5)2017. október 31-ig meghosszabbította a jódszulfuron jóváhagyási időszakát annak érdekében, hogy a jóváhagyás meghosszabbítására irányuló eljárás az anyag jóváhagyásának lejártát megelőzően befejeződhessen. Ugyanakkor, mivel a jóváhagyás meghosszabbítására vonatkozó határozatot az említett lejárati időpont előtt hozták meg, ez a rendelet 2017. április 1-jétől alkalmazandó.

(13) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A hatóanyag jóváhagyásának meghosszabbítása

Az I. mellékletben meghatározott jódszulfuron hatóanyag jóváhagyása az ugyanabban a mellékletben foglalt feltételekkel meghosszabbításra kerül.

2. cikk

Az 540/2011/EU végrehajtási rendelet módosításai

Az 540/2011/EU végrehajtási rendelet melléklete e rendelet II. mellékletének megfelelően módosul.

3. cikk

Hatálybalépés és alkalmazás

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ezt a határozatot 2017. április 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2017. március 8-án. a Bizottság részéről az elnök Jean-Claude JUNCKER

(1) HL L 309., 2009.11.24., 1. o.

(2) A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

(3) A Bizottság 844/2012/EU végrehajtási rendelete (2012. szeptember 18.) a hatóanyagok jóváhagyásának meghosszabbítására vonatkozó eljárás végrehajtásához szükséges rendelkezéseknek a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megállapításáról (HL L 252., 2012.9.19., 26. o.).

(4) EFSA (Európai Élelmiszerbiztonsági Hatóság), 2016. A jódszulfuron-metil-nátrium (a jóváhagyás szerint jódszulfuron) hatóanyagú növényvédő szereknél felmerülő kockázatok felméréséről szóló szakértői értékelésről levont következtetés (Conclusion on the peer review of the pesticide risk assessment of the active substance iodosulfuron-methyl-sodium [approved as iodosulfuron]). The EFSA Journal 2016; 14(4):4453. Online elérhető a következő címen: www.efsa.europa.eu.

(5) A Bizottság (EU) 2016/950 végrehajtási rendelete (2016. június 15.) az 540/2011/EU végrehajtási rendeletnek a 2,4-DB, a béta-ciflutrin, a karfentrazon-etil, a Coniothyrium minitans CON/M/91-08 törzs (DSM 9660), a ciazofamid, a deltametrin, a dimeténamid-P, az etofumeszát, a fenamidon, a flufenacet, a flurtamon, a foramszulfuron, a fosztiazát, az imazamox, a jódszulfuron, az iprodion, az izoxaflutol, a linuron, a malein-hidrazid, a mezotrion, az oxaszulfuron, a pendimetalin, a pikoxistrobin, a sziltiofam és trifloxistrobin hatóanyagok jóváhagyási időtartamának meghosszabbítása tekintetében történő módosításáról (HL L 159., 2016.6.16., 3. o.).

I. MELLÉKLET Közhasználatú név, azonosító számok IUPAC-név Tisztaság (1) Jóváhagyás dátuma Jóváhagyás lejárta Egyedi rendelkezések Jódszulfuron CAS-szám: 185119-76-0 (kiindulási vegyület) CAS-szám: 144550-36-7 (jódszulfuron-metil-nátrium) CIPAC-szám: 634 (kiindulási vegyület) CIPAC-szám: 634.501 (jódszulfuron-metil-nátrium) 4-jód-2[(4-metoxi-6-metil-1,3,5-triazin-2-il)karbamoilszulfamoil]benzoesav (jódszulfuron) nátrium-{[5-jód-2-(metoxikarbonil)fenil]szulfonil}karbamoil)(4-metoxi-6-metil-1,3,5-triazin-2-il)azanid (jódszulfuron-metil-nátrium) ≥ 910 g/kg (jódszulfuron-metil-nátriumként kifejezve) 2017. április 1. 2032. március 31. Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni a jódszulfuronról szóló vizsgálati jelentésben és különösen a jelentés I. és II. függelékében található megállapításokat. Az átfogó értékelésben a tagállamoknak fokozott figyelmet kell fordítaniuk a következőkre: — a fogyasztókat érintő kockázatok; — a nem célzott szárazföldi növényeket érintő kockázatok; — a vízi növényeket érintő kockázatok. A felhasználási feltételek között adott esetben kockázatcsökkentő intézkedéseknek is szerepelniük kell. A kérelmezőnek megerősítő információkat kell benyújtania a Bizottsághoz, a tagállamokhoz és a Hatósághoz a következők tekintetében: 1. a triazin-amin metabolit (IN-A4098) potenciális genotoxicitása annak megerősítésére, hogy a szóban forgó metabolit nem genotoxikus és a kockázatértékelés szempontjából nem releváns; 2. a vízkezelési eljárások által az ivóvízben jelen lévő szermaradékok jellegére gyakorolt hatás. A kérelmező az 1. pontban kért információkat 2017. október 1-jéig, a 2. pontban kért információkat pedig a vízkezelési eljárások által a felszíni és a felszín alatti vizekben jelen lévő szermaradékok jellegére gyakorolt hatás értékeléséről szóló útmutató elfogadását követő két éven belül köteles benyújtani. (1) A hatóanyag azonosítására és specifikációjára vonatkozó további részletek a vizsgálati jelentésben találhatók.